A Bizottság 322/2004/EK rendelete
(2004. február 23.)
a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló 1291/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [1], és különösen annak 9. cikke (2) bekezdésére, 12. cikke (4) bekezdésére és 13. cikke (11) bekezdésére, és más, a mezőgazdasági termékek piacának közös szervezéséről szóló rendeletek vonatkozó cikkeire,
mivel:
(1) Az 1291/2000/EK bizottsági rendelet [2] 1. cikke a rendelet hatályát azon igazolásokat és engedélyeket előíró rendeletek felsorolásával állapítja meg, amelyekre azt a későbbiekben alkalmazni kell. A mezőgazdasági eredetű etil-alkohol piacával kapcsolatos egyedi intézkedések megállapításáról szóló, 2003. április 8-i 670/2003/EK tanácsi rendelet [3] behozatali és kiviteli engedélyt ír elő a mezőgazdasági eredetű etil-alkoholra. Ezért egyértelművé kell tenni, hogy az 1291/2000/EK rendeletet a 670/2003/EK rendelet által bevezetett engedélyekre is alkalmazni kell.
(2) Az 1291/2000/EK rendelet 1. cikkének jelenlegi változata olyan rendeletekre való hivatkozásokat is tartalmaz, amelyeket hatályon kívül helyeztek, vagy amelyek helyébe más rendelet lépett. Az egyértelműség érdekében ezért az 1291/2000/EK rendelet 1. cikkét naprakésszé kell tenni.
(3) Az 1291/2000/EK rendelet 15. cikkének (3) bekezdésében és 35. cikke (2) bekezdésének negyedik albekezdésében az engedély biztosítékának benyújtására és lefoglalására megállapított de minimis összegek 60 euróban lettek meghatározva. A biztosíték letétbe helyezésével vagy lefoglalásával kapcsolatos igazgatási költségekre tekintettel ezeket az összegeket emelni kell.
(4) Az 1291/2000/EK rendelet 45. cikke előírja, hogy ha a tértiáruk rendszerén belül egy termék újrabehozatalát a Kombinált Nómenklatúra ugyanazon alszáma alá sorolt egyenértékű termék kivitele követi, akkor a termékek kiviteléhez használt engedélyre vagy igazolásra letétbe helyezett biztosítékot az érintett felek kérésére bizonyos feltételek teljesülése esetén felszabadítják. Ezen feltételek egyike az a követelmény, hogy a piaci szereplőnek az újrabehozatal szerinti tagállamban levő és az adott tagállam által kijelölt vámhivatalból kell az egyenértékű termékeket kivinnie. Ez további költséget jelent a piaci szereplő számára, ha az exportálandó egyenértékű termékek az újrabehozatal szerinti tagállamtól eltérő tagállamban vannak. Ezt a követelményt ezért el kell törölni.
(5) Az 1291/2000/EK rendelet III. mellékletét, amely a mezőgazdasági termékeknek azon maximális mennyiségeit határozza meg, amelyekhez a szóban forgó rendelet 5. cikke (1) bekezdésének negyedik francia bekezdése alapján sem behozatali vagy kiviteli engedélyt, sem pedig előzetes rögzítési igazolást nem kell bemutatni, frissíteni kell.
(6) A mezőgazdasági eredetű etil-alkohol piacával kapcsolatos egyedi intézkedések megállapításáról szóló 670/2003/EK tanácsi rendelet egyes részletes alkalmazási szabályainak bevezetéséről szóló, 2003. december 30-i 2336/2003/EK bizottsági rendelet [4] előírja, hogy 2004. január 27-től a mezőgazdasági eredetű etil-alkohol importjához behozatali engedélyt kell bemutatni. Ezért rendelkezni kell az említett naptól az érintett termék azon maximális mennyiségeinek meghatározásáról, amelyekhez nincs szükség engedélyre az 1291/2000/EK rendelet 5. cikke (1) bekezdésének negyedik francia bekezdése szerint.
(7) Az 1291/2000/EK rendeletet ennek megfelelően módosítani kell.
(8) Az e rendeletben előírt intézkedések összhangban vannak valamennyi érintett irányítóbizottság véleményével,
ELFOGADTA EZT A RENDELETET:
1. cikk
Az 1291/2000/EK rendelet a következőképpen módosul:
1. Az 1. cikk helyébe a következő szöveg lép:
"1. cikk
Az egyes termékekre vonatkozó külön közösségi szabályokban megállapított bizonyos kivételekre is figyelemmel ez a rendelet közös szabályokat állapít meg a behozatali és kiviteli engedélyek, valamint az előzetes rögzítési igazolások (a továbbiakban: engedélyek és igazolások) azon rendszerének alkalmazására, amelynek létrehozására vagy előírására a következő rendelkezésekben került sor:
- a 136/66/EGK tanácsi rendelet [5] 2. cikke (olajak és zsírok),
- a 234/68/EGK tanácsi rendelet [6] 8. cikke (élő növények és vágott virágok),
- a 2358/71/EGK tanácsi rendelet [7] 4. cikke (vetőmagok),
- a 2759/75/EGK tanácsi rendelet [8] 8. cikke (sertéshús),
- a 2771/75/EGK tanácsi rendelet [9] 3. cikke (tojás),
- a 2777/75/EGK tanácsi rendelet [10] 3. cikke (baromfihús),
- a 2783/75/EGK tanácsi rendelet [11] 2. cikke (ovalbumin és laktalbumin),
- az 1766/92/EGK rendelet 9. cikke (gabonafélék),
- a 404/93/EGK tanácsi rendelet [12] 17. cikke (banán),
- a 3072/95/EK tanácsi rendelet [13] 9. cikke (rizs),
- a 2200/96/EK tanácsi rendelet [14] 31. cikke (gyümölcs és zöldség),
- a 2201/96/EK tanácsi rendelet [15] 11. cikke (feldolgozott gyümölcs és zöldség termékek),
- az 1254/1999/EK tanácsi rendelet [16] 29. cikke (marha- és borjúhús),
- az 1255/1999/EK tanácsi rendelet [17] 26. cikke (tej és tejtermékek),
- az 1493/1999/EK tanácsi rendelet [18] 59. cikke (bor),
- az 1520/2000/EK bizottsági rendelet [19] 6. cikke (a Szerződés I. mellékletében nem szereplő áruk formájában exportált mezőgazdasági termékek),
- az 1260/2001/EK tanácsi rendelet [20] 22. cikke (cukor, izoglukóz és inulin-szirup),
- a 2529/2001/EK tanácsi rendelet [21] 13. cikke (juh- és kecskehús),
- a 670/2003/EK tanácsi rendelet [22] 4. cikke (alkohol)".
2. A 15. cikk (3) bekezdésében az "60 euró" szövegrész helyébe "100 euró" lép.
3. A 35. cikk (2) bekezdésének második albekezdésében az "60 euró" kifejezés helyébe "100 euró" lép.
4. A 45. cikk (2) bekezdése a) pontjának második francia bekezdését el kell hagyni.
5. A 45. cikk (2) bekezdése b) pontjának második francia bekezdése a következő albekezdéssel egészül ki: "Az exportőr a kiviteli vámhivatal rendelkezésre bocsátja az összes szükséges információt a termék jellemzőiről és rendeltetési helyéről."
6. A III. melléklet helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Az 1. cikk (3) bekezdése olyan engedélyekre vagy igazolásokra alkalmazandó, amelyek érvényességi ideje még nem járt le e rendelet hatálybalépésének napján.
Az 1. cikk (4) és (5) bekezdését olyan egyenértékű termékek kivitelére kell alkalmazni, amelyekre a vámalakiságokat e rendelet hatálybalépésének napjától kezdődően fogadták el.
A III. melléklet N. pontja (Alkohol) tekintetében az 1. cikk (6) bekezdését 2004. január 27-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 23-án.